CELEX: C2006/165/58
Language: el
Date: 2006-07-15 00:00:00
Title: Υπόθεση T-135/06: Προσφυγή του Al-Faqih κατά του Συμβουλίου της Ευρωπαϊκής Ενώσεως που ασκήθηκε στις  5 Μαΐου 2006

15.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/29
            
         Προσφυγή του Al-Faqih κατά του Συμβουλίου της Ευρωπαϊκής Ενώσεως που ασκήθηκε στις 5 Μαΐου 2006
   (Υπόθεση T-135/06)
   (2006/C 165/58)
   Γλώσσα διαδικασίας: η αγγλική
   Διάδικοι
   
      Προσφεύγων: Al-Faqih (Birmingham, Ηνωμένο Βασίλειο) (εκπρόσωποι: N. Garcia, Solicitor, S. Cox, Barrister)
   
      Καθού: Συμβούλιο της Ευρωπαϊκής Ενώσεως
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               Να ακυρώσει το άρθρο 2 του κανονισμού (ΕΚ) 881/2002 του Συμβουλίου, της 27ης Μαΐου 2002, όπως τροποποιήθηκε με τον κανονισμό (ΕΚ) 561/2003 του Συμβουλίου, της 27ης Μαρτίου 2003 και τον κανονισμό (ΕΚ) 246/2006 της Επιτροπής, της 10ης Φεβρουαρίου 2006, και να διαγράψει την καταχώριση του ονόματος του προσφεύγοντος από το παράρτημα Ι·
            
         
               —
            
            
               Να καταδικάσει το Συμβούλιο στα δικαστικά έξοδα.
            
         Λόγοι και κύρια επιχειρήματα
   Ο προσφεύγων είναι Λίβυος υπήκοος διαμένων στο Ηνωμένο Βασίλειο. Ζητεί, μεταξύ άλλων, την ακύρωση του κανονισμού 246/2006 (1) με τον οποίο προστέθηκε το όνομά του στον κατάλογο των προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, ως προς τα οποία ισχύει η δέσμευση κεφαλαίων και λοιπών οικονομικών πόρων σύμφωνα με το άρθρο 2 του κανονισμού 881/2002 (2).
   Ο προσφεύγων θεωρεί ότι το Συμβούλιο δεν ήταν αρμόδιο να θεσπίσει το άρθρο 2 του κανονισμού 881/2002 όπως τροποποιήθηκε, καθόσον τα άρθρα 60 EΚ, 301 EΚ και 308 ΕΚ δεν του χορηγούν συναφώς εξουσία. Περαιτέρω, το Συμβούλιο και η Επιτροπή υπερέβησαν τις εξουσίες τους καθόσον το άρθρο 2 του κανονισμού 881/2002 όπως τροποποιήθηκε δεν επιδιώκει τους σκοπούς των άρθρων 60 EΚ, 301 EΚ και 308 EΚ.
   Εξάλλου, ο προσφεύγων ισχυρίζεται ότι το άρθρο 2 του κανονισμού 881/2002 όπως τροποποιήθηκε προσβάλλει τις θεμελιώδεις αρχές του κοινοτικού δικαίου, συγκεκριμένα τις αρχές της επικουρικότητας, της αναλογικότητας και του σεβασμού των θεμελιωδών δικαιωμάτων.
   Τέλος, ο προσφεύγων ισχυρίζεται ότι το άρθρο 2 του κανονισμού 881/2002 θεσπίστηκε κατά παράβαση ουσιώδους διαδικαστικού κανόνα, δηλαδή κατά παράβαση της υποχρεώσεως που υπέχουν το Συμβούλιο και η Επιτροπή να αιτιολογούν προσηκόντως γιατί τα θεωρούμενα ως αναγκαία μέτρα δεν μπορούν να θεσπιστούν ατομικώς από τα κράτη μέλη.
   
      (1)  Κανονισμός (ΕΚ) 246/2006 της Επιτροπής, της 10ης Φεβρουαρίου 2006, που τροποποιεί για εξηκοστή τρίτη φορά τον κανονισμό (ΕΚ) 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) 467/2001 του Συμβουλίου (ΕΕ L 40, σ. 13).
   
      (2)  Κανονισμός (ΕΚ) 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, και για την κατάργηση του κανονισμού (ΕΚ) 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (ΕΕ L 139, σ. 9).